Ses sterf in ongeluk buite BloemfonteinSes mense het in die ongeluk gesterf. (Foto: Netcare 911) Ses mense is dood in ŉ ongeluk tussen twee bakkies op die N8 tussen Bloemfontein en Botshabelo in die Vrystaat. Shawn Herbst, woodvoerder van Netcare 911, het gesê paramedici is Saterdag kort voor 16:00 ná oproepe van ŉ ongeluk na die toneel uitgestuur. Die twee voertuie het reg van voor gebots. “Paramedici het die toneel geassesseer en vyf mense op die toneel dood verklaar. Nóg ŉ persoon was in ŉ baie ernstige toestand, maar het ongelukkig ŉ kort rukkie later, op pad na ŉ hospitaal, ook gesterf,” het Herbst gesê. Vier ander pasiënte is lig beseer en op die ongelukstoneel behandel voordat ŉ ambulans hulle na ŉ hospitaal vir verdere sorg geneem het. Die polisie ondersoek die omstandighede rakende die ongeluk.